KIRJALLINEN KYSYMYS E-3256/01 esittäjä(t): André Brie (GUE/NGL) neuvostolle. Kidnapattujen israelilaisten sotilaiden kohtalo.



Virallinen lehti nro 147 E , 20/06/2002 s. 0081 - 0082



KIRJALLINEN KYSYMYS E-3256/01 esittäjä(t): André Brie (GUE/NGL) neuvostolle (23. marraskuuta 2001) Aihe: Kidnapattujen israelilaisten sotilaiden kohtalo Yli vuosi sitten 7. lokakuuta 2000 Libanonin valtion alueella toimiva ryhmittymä Hizbollah kidnappasi kolme israelilaista sotilasta väkivaltaisesti. Koska yhä yleisemmin pelätään, että nämä kolme sotilasta eivät enää elä, kysyn neuvostolta seuraavaa: - Mitä tietoja neuvostolla on ongelmasta ja mihin toimiin se on ryhtynyt saadakseen nämä tiedot? - Mihin diplomaattisiin toimiin neuvosto on ryhtynyt löytääkseen ongelmaan humanitaarisen ratkaisun? - Miten neuvosto on reagoinut tai miten se aikoo reagoida Israelin parlamentin 15. lokakuuta 2001 tekemään päätökseen, jossa vedotaan kaikkiin hallituksiin, parlamentteihin, kansainvälisiin ja kansalaisjärjestöihin israelilaisten sotilaiden välittömän vapauttamisen puolesta? Yhteinen vastauskirjallisiin kysymyksiin E-3052/01 ja E-3256/01 (18. maaliskuuta 2002) Euroopan unioni on erittäin huolestunut panttivankien ottamisesta Lähi-idässä. Neuvoston saamien tietojen mukaan Hizbollah sieppasi 7. lokakuuta 2000 kolme israelilaista sotilasta Israelin ja Libanonin välisellä raja-alueella ja samoihin aikoihin erään Euroopassa oleskelleen israelilaisen liikemiehen. Tarkoituksena oli Israelin pidättämien libanonilaisten ja palestiinalaisten vapauttaminen. Israel ilmoitti äskettäin virallisesti sotilaiden kuolleen. Israelin hallitus ja siepattujen perheet ovat vaatineet ruumiiden palauttamista. EU:n edustajat, etenkin yhteisen ulko- ja turvallisuuspolitiikan korkea edustaja Javier Solana ja EU:n erikoislähettiläs Lähi-idän rauhanprosessissa Miguel Angel Moratinos, ovat ottaneet tapaukset esiin Lähi-idän maiden hallitusten edustajien kanssa. He tulevat jatkossakin hyödyntämään säännöllisiä yhteyksiään kyseisiin maihin näiden pyrkimysten edistämiseksi ja etenkin ruumiiden palauttamiseksi. EU:lla ei ole suoria yhteyksiä Hizbollahiin. Javier Solana tapasi 11. joulukuuta 2001 siepattujen perheet ja lupasi tehdä kaiken voitavansa humanitaarisen ratkaisun löytämiseksi mahdollisimman pian. Israel puolestaan on pitänyt Libanonin kansalaisia pidätettyinä vuodesta 1986 (hallinnollinen säilöönotto). EU on arvostellut ankarasti tätä käytäntöä, jonka myös Israelin ylin oikeus on todennut laittomaksi. Israel vapautti kymmenen pidätettyä toukokuussa 2000, mutta Amnesty Internationalin mukaan pidätettynä on edelleen kaksitoista libanonilaista. EU jatkaa käytännön ankaraa arvostelua. EUIsrael-assosiaationeuvoston toisessa istunnossa (20. marraskuuta 2001) antamassaan julkilausumassa EU viittasi asiaan seuraavasti: Euroopan unioni on edelleen vakaasti sitä mieltä, että oikeuden päätökseen perustumattomat teloitukset ja muut rikkomukset, kuten hallinnolliset säilöönotot [], ovat tuomittavia ja oikeusvaltion periaatteen vastaisia. EU kehottaa Israelin hallitusta lopettamaan kyseiset käytännöt. Geneven neljännen yleissopimuksen korkeiden sopimuspuolten kokouksessa 5. joulukuuta 2001 unioni vahvisti kyseisen yleissopimuksen yleispätevyyden ja korosti, että on täysin kiistatonta, että kaikkien aseellisen selkkauksen osapuolten on kunnioitettava kansainvälistä humanitaarista oikeutta.